Scrivo sta pagina inte unna mattin de vento, co-o çê grixo e l’ægua ch’a vëgne zu à derruo. A primma mattin sensa a Roberta Alloisio . I teiti de case di caroggi en scui, no se vedde manco o mâ; semmo inguggeiti inte de nuvie che pâ che da un momento à l’atro devan mangiâse Zena, e do pòrto, da lanterna, de tutti niatri no ne restià ciù ninte. Scrivo sciben che no ghe creddo ancon; con tutto che ò lezzuo i giornali e i commenti, con tutto che no gh’è verso, mi no ghe creddo ancon. Scrivo comme inte un seunno.
Co-a Roberta da quarche anno eimo vexin de cà, pöcassæ: lê à Sozëia mi a-a Meridiaña. Tra quelli che stan inti caroggi a no l’è tanto a distansa fixica ch’a conta, ma o sentimento de fâ parte de unna mæxima communitæ. Se veddeivimo da Klainguti ò in ciassa Lavagna pe parlâ de quarche conlaboraçion, de quarche progetto ò pe scangiâ dötræ idee abrettio in sciâ “scena”. Mi a-a Roberta ghe devo tanto reconoscensa, perché a l’è stæta delongo disponibile tutte e vòtte che gh’ò domandou de parteçipâ à quarcösa, da-a primma riunion pubrica de “Che l’inse!”, i 10 de ötobre do 2013, che in ciassa Lavagna faxeiva un freido che levite e tutti quelli che doveivan vegnî se n’ean restæ à cà. Ma lê no.
A l’è vegnua òspite de Invexendo, lì a-o tiatro Altrove, quande o programma o l’ea a-e primme, e o no l’ea ancon tra i ciù seguii de Radio Gazzarra. Escì che lê o zeneise a ô cantava comme nisciuña, ma ô parlava licche lacche; però a l’ea stæta a-o zeugo. Coscì comme a gh’ea stæta o mazzo passou, quande pe-i 130 anni do “Secolo XIX” emmo inandiou di apontamenti-conferense in zeneise: uña a l’ea dedicâ a-a muxica. L’emmo fæta a-o Carlo Feliçe e no in Piccapria perché quello giorno ascì l’ea tempo grammo; m’arregòrdo che a Roberta a l’à cantou a “Casa in via do Campo”, traduçion do fado “A casa da Mariquinhas”. Creddo che a segge stæta l’urtima vòtta che ò sentio a seu voxe potente e elegante da-o vivo.
Unna voxe che mi sperava de sentî fito interpretâ “Repiggio”, l’urtimo progetto ch’aivimo insemme. M’aiva fæto piaxei ch’a me domandesse in autunno de tradue “Rehab” da Emy Winehouse: gh’è unna meña de invexendo internaçionâ, artisti de tutto o mondo son derê à cantâ sta canson traduta inte tutte e lengue; s’accapisce che à Zena poeiva fâlo solo lê. Gh’aivo travaggiou un pittin, e a primma bòssa a gh’ea piaxeua. A l’aiva provâ co-a Esmeralda Sciascia, e pâ ch’a fonçionesse. Chissà cöse se ne faià oua… Mi o testo ô lascio chì, no se sa mai.
L’urtima vòtta che se semmo sentii l’è stæto unna settemaña fa. Mi ea che â sentiva in sce Radio 3, perché parlavan do tango e gh’ò scrito: “grazie per quel che fai per la nostra cultura”. Ecco, l’è quello che penso. Graçie Robi pe quello che t’æ fæto. Oua che t’è anæta à cantâ pe-e stelle, mi gh’ò invidia do çê ch’o te peu sentî.
Lescico
Abrettio: a caso
Ascì: anche
Delongo: sempre
Derê: dietro
Derruo (ægua ch’a vëgne zu à): diluvia
Fito: presto
Inguggeiti: avvolti
Invexendo: movimento
Licche lacche: così così
Meña: specie
Nuvie: nuvole
Pöcassæ: più o meno
Seunno: sogno
Sozëia: Soziglia
Zeugo: gioco
lij_Latn lij_Latn lij_Latn lij_Latn lij_Latn lij_Latn glg_Latn lij_Latn lij_Latn kmr_Latn lij_Latn plt_Latn lij_Latn lij_Latn ita_Latn lij_Latn lij_Latn ita_Latn ita_Latn kmr_Latn ita_Latn